בתמונה: Nexus 6
הוכרז: Google Nexus 6 עם מסך 5.9 אינץ’ ומעבד Snapdragon 805
מידן אדרי | יום רביעי, 15 באוקטובר 2014, 19:00	| סלולר
תגיות: Google Nexus 6, Motorola, Nexus 6, top, גוגל נקסוס 6, מוטורולה, נקסוס 6
בתום חודשים גדושים בשמועות ודיווחים על הריגת מותג הנקסוס, מוכיחה היום גוגל שסדרת הדגל שלה כאן בכדי להשאר ומכריזה באופן רשמי על Nexus 6, אותו פיתחה בשיתוף פעולה עם חטיבת המובייל של מוטורולה שעד לא מזמן הייתה בבעלותה ועברה לידיה של לנובו הסינית. סמארטפון הנקסוס השישי מגיע עם מסך בגודל אימתני, מעבד מרובע ליבות ומערכת ההפעלה אנדרואיד Lollipop 5.0 החדשה.
מבחינה ויזואלית, המכשיר החדש מבוסס על מכשיר הדגל הנוכחי של מוטורולה, Moto X 2014, וככזה – הוא זוכה לעיצוב כמעט זהה. גב המכשיר עשוי מחומר פלסטי עם גימור מט בצבעים שחור ולבן. לוגו המותג מתנוסס אופקית לאורך גבו של המכשיר ואילו הלוגו של היצרנית ממוקם בשקע ייעודי. את כל אלו עוטפת מסגרת אלומניום שמעניקה למכשיר מראה יוקרתי.
חוץ ממסך 5.9 אינץ’ מצופה Gorilla Glass 3 המסוגל להציג תכנים ברזולוציית Quad HD שיוצרת צפיפות של 496 פיקסלים לאינץ’, מכשיר הפאבלט הראשון של גוגל כולל מפרט טכני עוצמתי במיוחד. ביצועיו של הסמארטפון צפויים להיות מרשימים בהחלט, בעודו מתהדר בערכת השבבים Snapdragon 805 אשר מורכבת ממעבד Krait 450 מרובע ליבות בתדר 2.7GHz, זיכרון 3GB RAM והמאיץ הגרפי Adreno 420.
בגבו של המכשיר מצלמה ראשית עם חיישן 13 מגה-פיקסל (לעומת 8 מגה-פיקסל בדגם הקודם) יחד עם פלאש LED כפול הממוקם על טבעת מתכתית שעוטפת את העדשה. התמונות הגדולות וקטעי הוידאו ברזולוציית Ultra HD 4K שתפיק המצלמה יאוחסנו על גבי רכיב זיכרון בנפח 32 או 64 ג’יגה בייט, כאשר למשתמש אין יכולת להרחיב את השטח הזה. המצלמה הקדמית תאובזר בחיישן 2 מגה-פיקסל.
את הנקסוס 6 תזין סוללת ליתיום-יון בקיבולת גבוהה של 3220mA, זו אמנם לא תוכל להישלף ממקומה, אך לטענתה של גוגל היא תספק כ-24 שעות שיחה על רשת הדור השלישי.. בדומה לדגם הקודם, גם כאן ישנה תמיכה בקישוריות Wi-Fi 802.11 a/b/g/n/ac, Bluetooth 4.0, MicroUSB SlimPort, NFC ואף בתקן Qi לטעינה חשמלית ללא חוטים. מימדי המכשיר: רוחב- 82.98 מ”מ, גובה- 159.26 מ”מ, עובי- 10.06 מ”מ ומשקל 184 גרם.
מערכת הפעלה חדשה, השקה בסוף החודש
גולת הכותרת של סמארטפון הנקסוס השישי היא כמובן התוכנה. על מכשיר זה מבצעת אנדרואיד Lollipop 5.0 את הופעת הבכורה שלה כשהיא מציגה מהפך ויזואלי על בסיס שפת העיצוב החדשה של החברה – Material Design, שכבות אבטחה מתקדמות בעבור המגזר הפרטי והעסקי, מערכת התראות משודרגת, יכולות ריבוי משתמשים ועוד.
Google Nexus 6 יהיה זמין לרכישה החל מה-29 באוקטובר דרך החנות המקוונת של החברה. גרסת ה-32GB תוצע לאמריקאים בעבור 649 דולרים (כ-2,400 שקלים). מחירה של גרסת ה-64GB טרם נמסר. בתחילת חודש נובמבר תתרחב התפוצה גם למדינות אירופה. בהיעדר נציגות רשמית של מוטורולה בישראל, אין בידינו מידע על מועד השקתו או מחירו של המכשיר במחוזותינו.
את הכרזתה על הנקסוס 6 מבצעת גוגל בצל הדיווחים על הקפאתה של תכנית Android Silver, דרכה ניסתה היא לחבור ליצרניות המובילות ולייצר עימן מכשירי “אולטרה פרימיום” שמטרתם לנגוס בנתח השוק של חברת אפל בארה”ב ובשווקי מפתח נוספים. עד כה לא התקבלו עדויות על המשך הפיתוח של המכשירים הללו, אך בינתיים נראה שהמוצר החדש שהוכרז היום מסוגל להצליח לא פחות מהם.